Erzéier

En Erzéier oder Educateur (m.) / Educatrice (w.) ass eng pedagogesch Fachkraaft, déi mat Kanner, Jugendlechen oder Erwuessene schafft fir se an hirer Entwécklung, Bildung a sozialer Kompetenz ze begleeden. 

 Erzéier zu Lëtzebuerg 
D'Aarbechtsberäicher sinn ënner anerem d'Servicer an d'Instituter fir Kanner, Jugendlecher an Erwuessener mat spezielle Bedierfnesser, fir Senioren an Alters- a Fleegeheemer, fir Kanner a Crèchen, a Maison-relaisen, an Internater, fir periscolaire Fräizäitaktivitéiten. Et gëtt tëschent dem Educateur an dem Educateur gradué ënnerscheet.

D'Gesetz iwwert den differenzéierten Unterrecht vun 1973 bezitt sech speziell op Servicer an Instituter am Interessi vun der Rehabilitatioun an der Scolarisatioun vu Kanner a Jugendlecher mat geeschteger Behënnerung, Opfällegkeeten am Verhalen a sensoresche Stéierungen (Terminologie vun deemools). Parallel dozou entsteet och déi éischt Schoul fir d'erzéierescht Personal an deem Beräich: den Institut de formation pour éducateurs et moniteurs d'éducation différenciée, kuerz IFEM, mat Sëtz zu Walfer. De Moniteur d'éducation différenciée muss 5 erfollegräich Joer Lycéesstudien hunn an 2 Joer IFEM, den Educateur de Lycéesofschloss an och 2 Joer IFEM.

An de Joren dono kommen eng Partie nei Aarbechtsberäicher derbäi, wéi d'Kanner- a Jugendheemer, Crèchen an Internater, de Strofvollzuch fir Jugendlecher, Alters- a Fleegeheemer, Fräizäitaktivitéite fir Senioren asw. Dofir gëtt 1990 d'Ausbildung vum Betreiungspersonal deementspriechend gesetzlech reforméiert: aus dem IFEM gëtt den Institut d'études éducatives et sociales, kuerz IEES, mat Sëtz zu Miersch. D'Moniteure ginn Educateuren, d'Educateure gi graduéiert Educateuren, jeeweils no de respektive Lycéesstudien an zousätzlechen 3 Joer Studien am IEES. D'Haaptfächer sinn, jee no Studiegang, méi oder manner verdéift, ë. a. Notioune vu Psychologie, Soziologie, Pedagogik, Sonnerpedagogik, ëffentlechem Recht, Methode vu gesellschaftlecher Inclusioun a Participatioun.

2003 gëtt de Studium fir den Educateur gradué an de Curriculum vun der Uni Lëtzebuerg integréiert mat engem Bachelor-Ofschloss a Sozial- an Erzéiungswëssenschaften. Den neie Lycée technique pour professions éducatives et sociales (LTPES) zu Miersch betreit d'Studente fir den Diplom vum Educateur. Dëse Lycée kritt säi gesetzleche Statut am Joer 2005. Den IEES mécht seng Dieren am selwechte Joer zou.

 Kuckt och 

 Lycée technique pour professions éducatives et sociales

 Um Spaweck 

Kategorie:Beruffer
Kategorie:Sozialwiesen zu Lëtzebuerg
Kategorie:Educatioun
Kategorie:Pedagogik